1.Indledning

Baseret på artikel 237 i direktiv 2006/112/EF (momsdirektivet) forelægger Kommissionen Europa-Parlamentet og Rådet en samlet evalueringsrapport, der bygger på en uafhængig økonomisk undersøgelse om virkningen af de faktureringsregler, der gælder fra den 1. januar 2013, og især i hvilket omfang de effektivt har mindsket den administrative byrde for virksomhederne. Det er inden for disse rammer, at Kommissionen har foretaget en evaluering af faktureringsreglerne.

Evalueringen blev støttet af en uafhængig undersøgelse ledet af den konsulterende gruppe Economisti Associati og resulterede i den endelige rapport, som blev offentliggjort i februar 2019.

Evalueringen indeholdt en vurdering af faktureringsreglerne i Rådets direktiv 2010/45/EU (det andet faktureringsdirektiv) og navnlig af, om de har bidraget til de fire oprindelige overordnede målsætninger, nemlig: i) reduktion af den administrative byrde for virksomhederne, ii) reduktion af momssvig/indvirkning på kontrolaktiviteter, iii) et velfungerende indre marked og iv) fremme af SMV'er.

Evalueringen fulgte de fem evalueringskriterier i Kommissionens retningslinjer om bedre regulering: relevans, effektivitet, lønsomhed, sammenhæng og EU-merværdi.

2.Direktivets gennemførelse

Som udgangspunkt for evalueringen gennemførte konsulenten en analyse af, hvordan medlemsstaterne har gennemført det andet faktureringsdirektiv. Denne analyse fokuserede på, om medlemsstaterne gennemførte direktivet korrekt, og målte, i hvilket omfang den nationale lovgivning blev ændret som følge af direktivet. For overskuelighedens skyld er nedenstående sammenfatning af analysen opdelt i tre temaområder.

2.1.E-fakturering

Med direktivet fulgte tre vigtige ændringer i de EU-retlige rammer for elektroniske fakturaer (e-fakturaer): i) en ny definition af e-faktura ii) princippet om teknologisk neutralitet og iii) princippet om ligebehandling af papirfakturaer og elektroniske fakturaer. Ændringerne er blevet indført jævnt i hele EU. Selv når de nationale bestemmelser skiller sig lidt ud fra direktivets tekst, synes der ikke at være nogen problemer med ukorrekt gennemførelse.

Men navnlig med hensyn til definitionen af en e-faktura indførte langt størstedelen af medlemsstaterne (24) en definition af e-faktura i deres lovgivning, som spejlede definitionen i direktivet. I fire medlemsstater er definitionen enten ikke blevet indført eller er noget anderledes end den, der findes i momsdirektivet. Med hensyn til princippet om teknologisk neutralitet er det blevet gennemført ensartet, og ingen medlemsstater kræver brug af en bestemt teknologi til e-fakturering. Selv om fire medlemsstater kun accepterer løsninger til e-fakturering, som udtrykkeligt er nævnt i den nationale lovgivning, er de angivne muligheder tilstrækkeligt brede til at sikre, at skatteyderne har frit valg. For at sikre princippet om ligebehandling blev de lovgivningsmæssige krav til e-fakturaer, ud over dem, der findes for papirfakturaer, fjernet i alle medlemsstater.

2.2.Udstedelse og indhold af fakturaer

Med det andet faktureringsdirektiv blev der indført en række ændringer for udstedelse og indholdet af fakturaer. Det andet faktureringsdirektiv ændrede tre specifikke faktureringsordninger: selvfakturering, forenklede fakturaer og samlefakturaer. Med det andet faktureringsdirektiv blev der også indført ændringer i faktureringskravene til grænseoverskridende transaktioner med henblik på at reducere byrder og øge harmonisering. De vigtigste ændringer vedrører de gældende faktureringsregler, fristen for udstedelse af fakturaer og indholdet af fakturaer i forbindelse med grænseoverskridende leveringer.

Samlet set er der et rigtig fint gennemførelsesniveau for direktivet. De obligatoriske krav i det andet faktureringsdirektiv blev alle gennemført i de nationale lovgivninger. Derudover indførte medlemsstaterne i de nationale lovgivninger også ændringer, der var valgfri for medlemsstaterne. Endelig indførte medlemsstaterne visse andre ændringer som yderligere forenklinger, som ikke reelt fremgår af direktivet, men som heller ikke modsiger det.

Det er værd at nævne, at den nationale lovgivning om udstedelse og indhold af fakturaer i visse medlemsstater allerede var i overensstemmelse med det andet faktureringsdirektiv. Ændringernes omfang afhænger således af, hvordan den tidligere nationale lovgivning var udformet. Direktivet havde således en ulige indvirkning på de forskellige nationale retlige rammer. Derfor blev disse bestemmelser med henblik på vurderingen prioriteret på grundlag af omfanget af den retlige ændring (dvs. antallet af medlemsstater, hvor de medførte en ændring i de nationale retlige rammer) og momsaktørernes opfattelse af, om de havde påvirket virksomhedernes adfærd. Prioriteringen viste, at ændringerne vedrørende den gældende kompetence (momsdirektivets artikel 219a), forenklede fakturaer (momsdirektivets artikel 220a, 226b og 238), frist for udstedelse af fakturaer (momsdirektivets artikel 222) og selvfakturering (momsdirektivets artikel 224) blev betragtet som materielle, mens de andre ændringer som følge af det andet faktureringsdirektiv blev anset for at have en mindre indvirkning.

2.3.Andre faktureringsregler

Med det andet faktureringsdirektiv indførtes en helt konkret ændring for SMV'er, den såkaldte kombinerede kasseregnskabsordning for visse mikrovirksomheder. Analysen af gennemførelsen af bestemmelsen om kasseregnskabsordningen viser ingen uoverensstemmelser mellem EU-retten og de nationale retlige rammer. Andre ændringer vedrører reglerne om, hvornår momsen på leveringer og erhvervelser af varer inden for Fællesskabet forfalder, og gennemførelsen af disse førte til en harmoniseret fremgangsmåde i medlemsstaterne om dette aspekt.

3.Vigtigste indvirkning af det andet faktureringsdirektiv

3.1.Reduktion af den administrative byrde

Reduktionen af den administrative byrde for virksomhederne som følge af det andet faktureringsdirektiv blev hovedsageligt udløst af følgende to sæt bestemmelser: i) krav til e-fakturering og ii) udstedelse og indhold af fakturaer, som forenklede og harmoniserede faktureringskravene.